**Centrum voľného času**

**ako súčasť Základnej školy s materskou školou, Masarykova 19/A, 040 01 Košice**

**Smernica o vyberaní a výške príspevku zákonného zástupcu dieťaťa**

**na čiastočnú úhradu nákladov na činnosť Centra voľného času,**

**ako súčasť ZŠ s MŠ Masarykova 19/A, Košice**

Riaditeľstvo ZŠ s MŠ Masarykova 19/A,Košice na základe zákona č. 245/2008 Z. z. o výchove a vzdelávaní ( školský zákon ) a o zmene a doplnení niektorých zákonov v znení neskorších predpisov, zákona č.596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a na základe Všeobecného záväzného nariadenia Mesta Košice (ďalej VZN) č.237, určujúcim výšku príspevku zákonného zástupcu dieťaťa na čiastočnú úhradu nákladov na vzdelávanie detí v materskej škole, žiakov v základnej umeleckej škole a na činnosť školských zariadení v zriaďovateľskej pôsobnosti mesta o zmene a doplnení niektorých zákonov vydáva nasledovné:

**Článok 1**

**Základné ustanovenie**

a) Táto smernica sa vzťahuje na zariadenie v pôsobnosti základnej školy a to :

**Centrum voľného času (ďalej len CVČ) ako súčasť ZŠ s MŠ Masarykova 19/A, Košice**

b) Prihlásenie do záujmového útvaru je po zapísaní záväzné, dieťa je povinné ho pravidelne navštevovať a podľa platných predpisov je zákonný zástupca povinný zaplatiť príspevok na čiastočnú úhradu nákladov spojených s činnosťou v CVČ.

**Článok 2**

**Účel smernice**

Účelom tejto smernice je určiť výšku príspevku zákonného zástupcu dieťaťa / žiaka na čiastočnú úhradu nákladov a spôsobe vyberania príspevku na činnosť CVČ.

**Článok 3**

**Výška príspevku a podmienky platenia príspevku**

Príspevok pre pravidelnú záujmovú činnosť za záujmový útvar sa v priebehu školského roka bude vyberať na základe VZN č.237 § 13 nasledovne:

(1) Na čiastočnú úhradu nákladov spojených s pravidelnou záujmovou činnosťou v záujmových útvaroch a oddeleniach centra voľného času
a) dieťaťa od 5 rokov veku do dovŕšenia 18 rokov veku v prípade odovzdania súhlasu
na započítanie do zberu údajov príslušnému centru voľného času a vzdelávacieho poukazu
(pokiaľ má nárok) v záujmovom útvare príslušného centra voľného času, prispieva
zákonný zástupca mesačne sumou 5 €,
b) zákonný zástupca dieťaťa od 0 rokov veku do dovŕšenia 18 rokov veku v prípade
neodovzdania súhlasu na započítanie do zberu údajov prispieva príslušnému centru
voľného času mesačne sumou 15 €,
c) zákonný zástupca dieťaťa na každý ďalší záujmový útvar prispieva mesačne sumou 15 €.
d) dospelá osoba nad 18 rokov veku mesačne sumou 25 €.

(2) Príspevok sa uhrádza na číslo účtu: **SK44 5600 0000 0005 0456 4002**

(3) Z dôvodu prehľadnosti, hospodárnosti a odbúrania administratívnej záťaže

**uprednostňujeme nasledujúcu frekvenciu platieb**:

1.splátka do 15.10. za 4 mesiace- september, október, november, december

2.splátka do 15.2. za 6 mesiacov- január, február, marec, apríl, máj, jún

**Pri mesačných platbách najneskôr do 15. dňa v danom mesiaci** (VZN č.237§ 13 bod 2)

**Článok 4**

Na základe Všeobecného záväzného nariadenia Mesta Košice č.237 § 14 príspevok sa **neuhrádza za dieťa**, ak zákonný zástupca dieťaťa o to písomne požiada zriaďovateľa a predloží mu doklad o tom, že **je poberateľom dávky v hmotnej núdzi** a príspevkov k dávke v hmotnej núdzi podľa osobitného predpisu.

**Účinnosť smernice je od 1.9.2023.**

V Košiciach, 3.1.2023 PaedDr. Radoslav Lukács